Iloiset ja vauhdikkaat tanssiesitykset viihdyttivät Järvilakeuden kansalaisopiston tanssiryhmien kevätnäytöksessä

Kaija Hurmerinta

**KAHDEKSAN** erilaista tanssiryhmää valtasi värikkäillä esityksillään Kivitipun Lappajärvi-salin estradin lauantai-iltapäivällä. Runsaslukuinen yleisö vauvasta vaariin täytti salin katsomon lehteriään myöten.

Kevätnäytöksessä esiintyi ryhmiä Evijärveltä, Lappajärveltä, Alahärmästä ja Kauhavalta. Nuorimpien ryhmissä tanssivat 4−6-vuotiaat lapset. Lasten ja nuorten lisäksi nähtiin myös Lappajärven aikuisten ryhmän tanssiesitys. Ilo ja innostus paistoi kaiken ikäisten esiintymisissä. Koreografiat ja esiintymisasut olivat tanssiesitysten aiheiden mukaisesti suunniteltuja.

Järvilakeuden kansalaisopistossa tanssia opettava **Anna-Maija Kuusela** kertoo, että aiemmin opiston Lappajärven ryhmät ja Lappajärven Veikottaret ovat järjestäneet yhteisen kevätnäytöksen.

−Nyt päätimme järjestää oman näytöksen, jolloin saimme koko alueelta ryhmiä mukaan. On tärkeää, että lapset näkevät toisten esityksiä, se lisää myös innostusta.

Kuusela on ohjannut jo lukioikäisenä jumppaa ja tanssitunteja. Hän muistelee aloittaneensa paluumuuton myötä tanssiryhmien ohjaamisen Lappajärvellä vuonna 2018.

−Minulla on täällä kaksi ryhmää, joita ohjaan: nuorten ja aikuisten tanssiryhmät. Lisäksi olen pitänyt lyhytkursseja 4−6-vuotiaille lapsille sekä ohjannut erityisryhmien tanssiryhmää Kauhavalla.

Tanssiryhmien harrastajien määrä vaihtelee jonkin verran kausittain.

–Tänä vuonna on tanssiharrastajia ollut ihan mukavasti. Pienempien lasten vanhemmat seuraavat Järvilakeuden kansalaisopiston tarjontaa ja ohjaavat lapsiaan ryhmiin. Nuoret eivät välttämättä huomaa katsoa mitä on tarjolla, mutta tieto kulkee sitten suusta suuhun ja sitä kautta tulee lisää osallistujia.

**EVIJÄRVEN** 4−6-vuotiaiden ryhmän tanssiesitys oli nimeltään Kettu Repolaiset. Esiintymisasuun kuuluviin pupun korviin sonnustautunut **Eveliina** on harrastanut tanssia omien sanojensa mukaan aika kauan.

–Vähän jännitti, hän kommentoi tanssiesiintymistä ison yleisön edessä.

Ryhmää ohjaa **Eveliina Niemi**.

Lappajärven nuorten ryhmässä tanssivat **Olivia** ja **Emma** ovat harrastaneet tanssia vuoden verran.

–Aiemmin olen harrastanut tällaista jumppatyylistä, mutta on se tanssissa erilaista, kun pitää tosi tarkasti muistaa liikkeet, Emma sanoo.

–Ensin vähän jännitti, mutta sitten se meni ihan hyvin, kuvailee Olivia esiintymistä.

Birds set free -esitystä ryhmä oli harjoitellut reilun kuukauden verran.

**Heli** ja **Piia** tanssivat Lappajärven aikuisten ryhmässä. I´m gonna dance! -esitystä ryhmä alkoi harjoitella jonkin verran jo syksyllä ja keväällä sitten aktiivisemmin. Heli kertoo harrastaneensa tanssia ala-asteikäisestä saakka, sekä myös kilpatanssia.

–Vuodesta 2018 olen tanssinut Anna-Maijan ohjauksessa kuten myös sitä ennen nuorena.

Naiset toteavat, että iästä riippumatta esiintyminen on aina tosi jännittävää.

–Ollaan esiinnytty kyllä paljonkin. Joskus oli viisikin tanssia tällaisessa juhlassa, muistelee Piia.

kuvatekstit

4−6 -vuotiaiden iloinen Kettu Repolaiset -tanssiesitys.

Evijärven tanssikerhon Scars to your beautiful.

Lappajärven nuoret taitavat tanssijat

Lappajärven aikuiset ja I´m gonna dance!

Eveliinan tanssiasuun kuuluivat komeat pupun korvat.

Emma ja Olivia ovat harrastaneet tanssia vuoden verran.